Hillcrest-skool baken van hoop, uitnemendheid | Netwerk24
Deur Lynn Williams 09 November 2019 07:19
Die klank van geweerskote wat feitlik daagliks in die bendegeteisterde Helenvale, Port Elizabeth, klap, is Vrydag vir ’n wyle vervang met die handeklap van trotse ouers, leerlinge en onderwysers aan die Hillcrest Primary School.
Dié skool het ’n bron van hoop geword in ’n gemeenskap wat swaar gebuk gaan onder bendegeweld, armoede en talle ander maatskaplike euwels.
Cyril Uithaler, Hillcrest Primary se skoolhoof, in die skoolsaal. Foto: Lulama Zenzile
Ongeag wat in die omgewing of in hul huise gebeur, het leerlinge tussen die mure van die skoolgebou ’n veilige hawe gevind.
Dit is hier waar hul onderwysers, onder leiding van Cyril Uithaler, die skoolhoof, daagliks die leerlinge motiveer om bo hul omstandighede uit te styg.
Die skool het sy toppresteerders in al die grade op die skool se prysuitdeling ekstra spesiaal laat voel.
Uithaler sê dit is belangrik om erkenning te gee aan die leerlinge se prestasies, want die kinders in Helenvale word onder uiters moeilike omstandighede groot waar bloed nie ’n sent werd is nie.
“Baie van ons leerlinge moes vanjaar ’n broer, suster, of selfs ’n ouer, aan die dood afstaan, maar ten spyte daarvan presteer hulle akademies, op kultuurgebied en geestelik.
“Ek haal my hoed af vir ons kinders,” sê hy.
Dié kaptein wat Hillcrest se skip op kalme waters hou, het sy onderwysers geloof vir hul toewyding en vir die onselfsugtige wyse waarop hul na die leerlinge omsien.
“Ons onderwysers kom daagliks in ’n gebied in waar baie mense te bang is om hul voete te sit.
“Hulle is passievol en toegewyd en kry nie aldag genoeg erkenning hiervoor nie.”
Benewens skoolhou, moet onderwysers daagliks die hoed van polisieman, sielkundige, pastoor en selfs ouer dra.
En, sê Uithaler, as hulle nie kan nie, dan kry hulle mense met die nodige vaardighede in om te help.
Die skool het vanjaar sy 56ste bestaansjaar gevier.
Meer oor: Hillcrest Primary School | Helenvale | Port Elizabeth | Bendegeweld | Onderwys